CELEX: 62017TN0013
Language: sk
Date: 2017-01-12 00:00:00
Title: Vec T-13/17: Žaloba podaná 12. januára 2017 – Europa Terra Nostra/Európsky parlament

27.2.2017   
            
            
               SK
            
            
               Úradný vestník Európskej únie
            
            
               C 63/40
            
         Žaloba podaná 12. januára 2017 – Europa Terra Nostra/Európsky parlament
   (Vec T-13/17)
   (2017/C 063/53)
   Jazyk konania: nemčina
   
      Účastníci konania
   
   
      Žalobkyňa: Europa Terra Nostra e.V. (Berlín, Nemecko) (v zastúpení: P. Richter, Rechtsanwalt)
   
      Žalovaný: Európsky parlament
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil článok I.4.1 rozhodnutia žalovaného z 12. decembra 2016 (vec: FINS-2017-30), ktorý sa týka zníženia predbežného financovania na úroveň 33 % stanoveného maxima a nariaďuje sa zloženie zábezpeky,
            
         
               —
            
            
               uložil žalovanému povinnosť nahradiť trovy konania
            
         
      Dôvody a hlavné tvrdenia
   
   Na podporu svojej žaloby, žalobkyňa uvádza dva žalobné dôvody.
   
               1.
            
            
               Prvý žalobný dôvod: porušenie Zmlúv a zásady právneho štátu pri ich uplatňovaní
               
                           —
                        
                        
                           Žalobkyňa tvrdí, že podľa článku 134 ods. 2 nariadenia (EÚ, EURATOM) č. 966/2012 (1) a podľa článku 206 ods. 1 delegovaného nariadenia (EÚ) č. 1268/2012 (2) sa zábezpeka nepožaduje v prípade grantov s nízkou hodnotou.
                        
                     
                           —
                        
                        
                           Okrem toho žalovaný nemá žiadny záujem na zložení zábezpeky, pretože šetrenie, ktoré sa vedie voči „Alliance for Peace and Freedom“ (APF) je úplne bezpredmetné a zjavne bezdôvodné.
                        
                     
                           —
                        
                        
                           Žalovaný údajne úmyselne pol roka zdržiaval priebeh šetrenia voči APF, a tým sám vyvolal potrebu zloženia zábezpeky.
                        
                     
                           —
                        
                        
                           Opatrenia sú neprimerané, pretože žalobkyňa nie je schopná zložiť zábezpeku a obáva sa zániku svojej hospodárskej existencie z dôvodu neposkytnutia finančnej pomoci, čo vedie ku skresleniu politickej hospodárskej súťaže. To predstavuje závažné porušenie slobody vyjadrovania a združovania, ktoré sú základnými právami žalobkyne (články 11 a 12 Charty základných práv Európskej únie).
                        
                     
         
               2.
            
            
               Druhý žalobný dôvod: zneužitie právomoci
               
                           —
                        
                        
                           Žalobkyňa vytýka žalovanému zneužitie právomoci. Zastáva názor, že jeho opatrenia sú čisto politicky motivované a ich cieľom je pozastavenie finančnej pomoci neobľúbenej politickej strane vrátane pridruženej nadácie, a tým manipulovanie politickej hospodárskej súťaže v rámci Európskej únie.
                        
                     
         
      (1)  Nariadenie Európskeho parlamentu a Rady (EÚ, Euratom) č. 966/2012 z 25. októbra 2012, o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ 2012 L 298, s. 1).
   
      (2)  Delegované nariadenie Komisie (EÚ) č. 1268/2012 z 29. októbra 2012 o pravidlách uplatňovania nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ 2012 L 362, s. 1).